​ເກົາຫຼີ​ເໜືອ ​ທົດ​ລອງ​ຍິງ ​ລູກ​ສອນ​ໄຟ​ ໄລຍະ ປານກາງ ແຕ່ລົ້ມແຫຼວ
ລູກ​ສອນ​ໄຟ​ດັ່ງກ່າວ ​ແມ່ນ​ສາມາດ​ຍິງ​ໄດ້ ​ໃນ​ລັດສະໝີປະມານ 3 ຫາ 4 ພັນ​ກິ​ໂລ​ແມັດ ຖ້າ​ຫາກ​ສຳ​ເລັດ ສາມາດ​ຍິງ​​​​ໄປເຖິງເປົ້າ​ໝາຍ​​ ໃນຍີ່ປຸ່ນ, ຈີນ ​ແລະ​ເກາະ ​Guam ​ໄດ້.
ການທົດລອງຍິງລູກສອນໄຟຂອງເກົາຫຼີເໜືອໃນວັນອັງຄານມື້ນີ້ ເບິ່ງຄືວ່າລົ້ມແຫຼວ ອິງຕາມເຈົ້າໜ້າທີ່ຂອງເກົາຫຼີໃຕ້ ນັ້ນຄືຄຳເວົ້າຂອງໂຄສົກກະ ຊວງປ້ອງກັນປະເທດເກົາຫຼີໃຕ້ ເສນາທິການຮ່ວມຂອງເກົາຫຼີໃຕ້ ໄດ້ອອກຖະແຫຼງການສະບັບນຶ່ງ ກ່າວວ່າ ການທົດລອງລູກສອນໄຟຂອງເກົາຫຼີເໜືອ ຖືກຍິງຂຶ້ນໃນເວລາ 5 ໂມງ 20 ຕອນເຊົ້າ ຂອງວັນຈັນວານນີ້ ທີ່ເມືອງທ່າ Wosan ທາງພາກຕາເວັນອອກຂອງປະເທດ ໃນເຊົ້າຂອງມື້ວານນີ້ ອົງການຂ່າວ NHK ຂອງຍີ່ປຸ່ນ ໄດ້ກ່າວວ່າ ລັດຖະບານໄດ້ຢູ່ໃນທ່າກຽມພ້ອມ ຍີ່ປຸ່ນ ໄດ້ສັ່ງການໃຫ້ກ່ຳປັ່ນລົບຂອງຕົນ ຍິງທຳລາຍສິ່ງໃດກໍຕາມ ທີ່ເປັນການຂົ່ມຂູ່ຕໍ່ເຂດນ້ຳແດນດິນຂອງຕົນ ທາງກະຊວງປ້ອງກັນປະເທດເກົາຫຼີໃຕ້ ໄດ້ກ່າວວ່າ ໂຊລ ແມ່ນຢູ່ໃນທ່າກຽມພ້ອມເຊັ່ນດຽວກັນ ເຈົ້າໜ້າທີ່ໄດ້ກ່າວວ່າ ບໍ່ໄດ້ໃຫ້ລາຍລະອຽດກ່ຽວກັບຊະນິດຂອງລູກສອນໄຟ ແຕ່ລາຍງານກ່າວວ່າ ເບິ່ງຄືວ່າຈະແມ່ນລູກສອນໄລຍະປານກາງ Musudan ທີ່ຄ້າຍຄືກັນກັບອັນທີ່ທາງເກົາຫຼີເໜືອໄດ້ພະຍາຍາມທົດລອງໄປແລ້ວ 3 ເທື່ອແຕ່ບໍ່ປະສົບຜົນສຳເລັດໃນເດືອນເມສາຜ່ານມານີ້ ລູກສອນໄຟດັ່ງກ່າວ ແມ່ນສາມາດຍິງໄດ້ໃນລັດສະໝີປະມານ 3 ຫາ 4 ພັນກິໂລແມັດ ຖ້າຫາກສຳເລັດ ສາມາດຍິງໄປເຖິງເປົ້າໝາຍໃນຍີ່ປຸ່ນ, ຈີນ ແລະເກາະ Guam ໄດ້ ລູກສອນໄຟ Musudan ແມ່ນມີພື້ນຖານມາຈາກການອອກແບບລູກສອນໄຟທີ່ຍິງຈາກເຮືອ ດຳນ້ຳຂອງອະດີດສະຫະພາບໂຊຫວຽດ ທີ່ເກົາຫຼີເໜືອ ໄດ້ນຳມາດັດແປງໃຫ້ສາມາດຍິງຈາກຖານໃນພື້ນດິນ ແບບເຄື່ອນທີ່ໄດ້ ສະພາຄວາມໝັ້ນຄົງອົງການສະຫະປະຊາຊາດ ໄດ້ຫ້າມບໍ່ໃຫ້ເກົາຫຼີເໜືອ ພັດທະນານິວເຄລຍ ແລະໂຄງການລູກສອນໄຟຂີປະນາວຸດ ຈີນຊຶ່ງເປັນຄູ່ພາຄີສຳຄັນຂອງເກົາຫຼີເໜືອໄດ້ຮຽກຮ້ອງໃຫ້ປະທານປະເທດເກົາຫຼີເໜືອ ທ່ານ Kim Jong Un ກັບຄືນສູ່ການເຈລະຈານາໆຊາດ ແລະທັບມ້າງໂຄງການນິວເຄລຍຂອງຕົນ ເພື່ອຮັບເອົາການຊ່ອຍເຫລືອທາງດ້ານເສດຖະກິດ ແລະການຄ້ຳປະກັນທາງຄວາມປອດໄພ